*М О Д Е Л*

На основу члана 11. став 3. Закона о комуналној милицији („Службени гласник РС“, број 49/2019) начелник комуналне милиције даје

**ОБАВЕЗНО УПУТСТВО**

**ЗА ОБАВЉАЊЕ ПОСЛОВА КОМУНАЛНЕ МИЛИЦИЈЕ**

**I. УВОДНЕ ОДРЕДБЕ**

**Послови**

**Члан 1.**

Послови комуналне милиције обављају се организованим присуством комуналних милиционара на местима одржавања комуналног и другог реда за који је одговорна комунална милиција (у даљем тексту: комунални ред), предузимањем других превентивних мера и применом законом предвиђених овлашћења комуналне милиције.

 Послови комуналне милиције обављају се на начин и са циљем да се сваком обезбеди комунални ред, примени закон, прописи општине/града[[1]](#footnote-1) и подржи владавина права.

**Начела**

**Члан 2**.

Обављање послова и примена овлашћења комуналне милиције (у даљем тексту: послови и овлашћења) заснива се на начелима професионализма, економичности и ефикасности, сарадње, законитости у раду и сразмерности у примени овлашћења.

У обављању послова могу се употребљавати једино средства принуде која су предвиђена Законом о комуналној милицији (у даљем тексту: Закон) и којима се можепостићи законити циљ без непотребнихштетних последица, и то само у случајевима кад је употреба тих средстава апсолутно нужна и у мери која је неопходна за извршење задатака.

**Сарадња и партнерство**

**Члан 3.**

Комунална милиција развија сарадњу и партнерство са грађанима и другим субјектима заједнице у циљу обављања послова и решавања комуналних приоритета и координира заједничке интересе и потребу стварања повољног комуналног реда у заједници.

Комунална милиција развија професионалне капацитете, компетенције и етику комуналних милиционара за друштвено одговорно деловање и пуно поштовање људских и мањинских права и слобода.

**Комунални милиционари**

**Члан 4.**

Комунални милиционари предузимају неопходне радње ради одржавања, односно поновног успостављања нарушеног комуналног реда.

У обављању послова комунални милиционари дужни су увек да поступају професионално, одговорно и хумано и да поштују људско достојанство, углед и част сваког лица и друга људска и мањинска права и слободе.

Комунални милиционари су лично одговорни за обављање послова свог радног места и за одржавање комуналног реда.

Комунални милиционари дужни су да усклађују своје службене активности, једни другима пружају помоћ и поступају на начин којим се обезбеђује благовремено и потпуно обављање послова.

**Однос комуналних милиционара према грађанима**

**Члан 5.**

Обављањем својих послова комунални милиционари служе грађанима и другим лицима (у даљем тексту: грађани) и за­jе­дни­ци, одржавају комунални ред и, с тим у вези, сузбијају незаконита деловања.

Комунални милиционар дужан је уљудно да се односи према грађанима и да послове обавља и овлашћења примењује у складу са Законом, другим прописом и овим обавезним упутством (у даљем тексту: упутство).

**Извештавање непосредног старешине**

**Члан 6.**

О обављеним пословима и примењеним овлашћењима комунални милиционар подноси одговарајући извештај непосредном старешини или другом прет­по­стављеном (у даљем тексту: претпостављени).

**II. ОРГАНИЗОВАНО ПРИСУСТВО КОМУНАЛНИХ МИЛИЦИОНАРА**

 **НА МЕСТУ ОДРЖАВАЊА КОМУНАЛНОГ РЕДА**

**Припрема**

**Члан 7.**

 Организовано присуство комуналних милиционара на месту одржавања реда започиње њиховом припремом за то присуство (у даљем тексту: припрема за службу).

Комунални милиционар на службу долази одморан, уредан и психофизички спреман за обављање послова.

Комунални милиционар дужан је послове да обавља обучен (одевен) и опре­мљен у складу са прописима.

Комунални милиционар не сме послове да обавља под утицајем алкохола или омамљујућих средстава која утичу на његове психофизичке способности.

**Провера припремљености**

**Члан 8.**

Претпостављени је дужан, пре почетка вршења службе, да комуналне милиционаре упозна са службеним задацима и да провери да ли су комунални милиционари психофизички способни за обављање послова, прописно одевени и опремљени.

Комуналног милиционара који својим понашањем указује на сумњу да је под утицајем алкохола или других омамљујућих средстава, односно кад друге околности оправдавају такву сумњу, претпостављени је дужан да подвргне провери помоћу одговарајућих средстава, односно да га упути на обављање одговарајућих тестова.

Под утицајем је алкохола, у смислу овог упутства, комунални милиционар коме је присуство алкохола у организму утврђено одговарајућим средствима и уређајима за мерење алкохолисаности.

**Забрана и прекид службе**

**Члан 9.**

Претпостављени је дужан да забрани пријем службе, односно да онемогући даље вршење службе комуналном милиционару који није прописно одевен и опре­мљен или за кога алкометром или другим погодним средством утврди при­сутност алкохола или других омамљујућих средстава, као и комуналном милиционару који одбије да се подвргне провери.

**Место вршења службе**

**Члан 10.**

Комунални милиционар може да напусти простор, објекат или друго место које му је одређено за вршење службе само у случају да се у непосредној близини извршава кривично дело или кад је то неопходно ради спречавања непосредне опасности и то само за време које је потребно да се спречи или прекине извршење или ухвати извршилац кривичног дела, односно да се отклони непосредна опасност.

**Непосредно превентивно деловање**

**Члан 11.**

Организованим присуством на местима одржавања комуналног реда комунални милиционари непосредно превентивно делују на спречавању и сузбијању прекршаја и других деликата којима се нарушава комунални ред у областима из делокруга комуналне милиције (у даљем тексту: прекршаји).

Непосредно превентивно деловање из става 1. овог члана остварује се сталним и систематским активностима, предузимањем одговарајућих мера и радњи, праћењем и анализирањем појава од значаја за комунални ред на територији општине/града, информисањем о питањима која су од интереса за јавност, сарадњом и пружањем помоћи грађанима, скупштинама станара, месним заједницама, привредним друштвима, другим правним лицима и предузетницима у питањима из делокруга комуналне милиције.

**Патролна активност. Сектор**

**Члан 12.**

Основни вид организованог присуства и непосредног превентивног деловања комуналних милиционара је патролна активност.

Подручје на коме се спроводи патролна активност дели се, по правилу, на секторе.

Сектори се одређују зависно од учесталости прекршаја и других околности од значаја за одржавање комуналног реда.

Секторе одређује начелник комуналне милиције.

**Начин спровођења патролне активности**

**Члан 13.**

Патролна активност на сектору спроводи се повремено, у одређене дане и одређено доба дана.

Ради спровођења патролне активности може се организовати сменски рад.

За сваки сектор одређује се одговарајући број комуналних милиционара. За патролну активност на истом сектору одређују се, по могућству, исти комунални милиционари за дуже време.

Патролну активност спроводе патроле од два или више комуналних милиционара, од којих је један вођа патроле. Изузетно, патролну активност може спроводити и један комунални милиционар, ако његова лична безбедност и природа службеног задатка то допуштају.

Патролна активност спроводи се пешице, возилима и, где је предвиђено, пловилима.

Приликом спровођења патролне активности комунални милиционари дужни су да своје кретање подешавају према потребама одржавања комуналног реда и извршавања других задатака комуналне милиције.

**Упућивање на спровођење патролне активности**

**Члан 14.**

На спровођење патролне активности комуналне милиционаре одређује и упућује начелник комуналне милиције, односно шеф организационе јединице или комунални милиционар кога начелник за то овласти.

Комуналним милиционарима који се упућују да спроводе патролну активност издаје се писмени налог, са важењем од највише пет дана.

Пре поласка на спровођење патролне активности комунални милиционари дужни су да се јаве претпостављеном из става 1. овог члана који их је одредио или упутио на спровођење ове активности, а овај је дужан да одреди:

1. конкретне задатке које комунални милиционари треба да изврше, поред општих задатака које извршавају непосредно на основу прописа;
2. опрему и провери припремљеност комуналних милиционара за службу;
3. време трајања патролне активности, правац и начин кретања патроле, имајући у виду задатке, број и удаљеност појединих објеката, временске прилике, годишње доба и друге чињенице и околности од значаја за делотворност патролне активности.

Комунални милиционар може, пре упућивања, претпостављеном из става 1. овог члана, дати предлоге који се односе на начин спровођења патролне активности.

**Контрола спровођења патролне активности**

**Члан 15.**

Претпостављени из члана 14. став 1. овог упутства дужни су да врше контролу извршавања задатака од стране комуналних милиционара који спроводе патролну активност.

Контрола се врши повремено и у различито време, а о извршеној контроли сачињава писмени извештај који се код начелника комуналне милиције чува три године од дана извршене контроле.

По повратку са спровођења патролне активности, односно истеку рока важења писменог налога о упућивању на ту активност, комунални милиционари претпостављеном подносе писмени извештај о чињеницама које су запазили и радњама које су предузимали. Извештај се чува код претпостављеног три године од дана подношења.

**Рад на сектору и другом подручју рада**

**Члан 16.**

Комунални милиционари дужни су да на сектору и другом подручју рада прате и познају стање комуналног реда чије одржавање је у делокругу комуналне милиције, да предузимају потребне превентивне мере, обављају послове и када се за то стекну услови примењују овлашћења.

У свом раду на сектору и другом подручју рада комунални милиционари остварују сарадњу са грађанима и другим субјектима.

У остваривању сарадње комунални милиционари се према грађанима и другим субјектима понашају у складу са законом, другим прописом и овим упутством, предусретљиво, одмерено и уз поштовање свих њихових права.

**II. ПРЕДУЗИМАЊЕ ДРУГИХ ПРЕВЕНТИВНИХ МЕРА**

**Информације као основа превентивних мера**

**Члан 17.**

Превентивне мере комуналне милиције заснивају се на информацијама прикупљеним организованим присуством комуналних милиционара на местима одржавања комуналног реда и из других доступних извора, проценама стања тог реда, стратешким, планским и другим актима који представљају основ за доношење одлука о циљевима и поступању комуналне милиције.

Под информацијама из става 1. овог члана подразумевају се оне које су добијене:

1. непосредним запажањем;
2. од грађана (непосредно, писмено и средствима комуникација) у складу са принципом добровољности, тј. без примене овлашћења из члана 27. Закона;
3. преко средстава јавног информисања;
4. од органа, организација, других правних лица и предузетника;
5. провером навода из примљених обавештења и дојава;
6. из других извора, у складу са законом.

Прикупљене информације из става 2. овог члана користе се за усмеравање превентивних мера и друге службене потребе комуналне милиције.

Кад комунални милиционари на основу прикупљених информација, обавештења и података закључе да постоји опасност да ће бити извршен прекршај или кривично дело, предузеће превентивне мере из своје надлежности да се спречи извршење, односно да се учинилац ухвати приликом извршења прекршаја, односно кривичног дела. О овој опасности комунални милиционари обавестиће полицију чим то у датој ситуацији буде могуће.

На опасност из става 4. овог члана, кад то дате околности захтевају и омогућавају, комунални милиционари упозориће потенцијално угрожене грађане и одговорна лица у органу, организацији, другом правном лицу или код предузетника.

**Усмеравање превентивних мера**

**Члан 18.**

Превентивне мере усмеравају се на делотворно обављање свих законом одређених послова комуналне милиције, што се обезбеђује нарочито:

1) праћењем и сагледавањем стања комуналног реда, као и идентификовањем, појава и догађаја који угрожавају комунални ред, ради његовог ефективног одржавања и унапређења;

 2) праћењем примене закона, других прописа и општих аката из области комуналне и других делатности из надлежности општине/града, ради контроле њихове примене у делу који је у надлежности комуналне милиције;

3) сагледавањем стања у јавном градском, приградском и другом локалном саобраћају, у складу са законом и прописима општине/града, ради остваривања надзора у том саобраћају који спада у делокруг комуналне милиције;

4) анализирањем одређених питања која се односе на заштиту животне средине, културних добара, локалних путева, улица и других јавних објеката од значаја за општину/град, ради предузимања мера заштите из делокруга комуналне милиције;

 5) праћењем прописа којима се обезбеђује несметано одвијање живота у општини/граду, очување добара и извршавање других задатака из надлежности општине/града, ради подршке коју комунална милиција пружа њиховом спровођењу;

6) праћењем примене закона којим се уређују државни симболи, осим у односу на државне органе, органе територијалне аутономије, јединица локалне самоуправе и имаоце јавних овлашћења, ради вршење контроле над њиховом применом у складу са делокругом комуналне милиције;

7) анализирањем појава и догађаја и областима из делокруга комуналне полиције, идентификовањем узрока тих појава и догађаја, планирањем и предузимањем активности ради деловања на узроке и последице, остваривањем сарадње са државним органима и недржавним субјектима ради заједничког деловања, анализом процене стања и остварених резултата, као и обављањем других послова, у складу са законом.

**Циљеви превентивних мера**

**Члан 19.**

Комунална милиција проблемски оријентисаним радом, обављањем послова и применом овлашћења са превентивним елементима, развија превенцију у областима из свог делокруга и кроз сарадњу и партнерство са грађанима и другим субјектима у заједници, спроводи активности усмерене ка смањењу узрока и сузбијању прекршаја и других појавних облика противправног деловања у тим областима.

Комунални милиционари, непосредним запажањем и уочавањем, прикупљањем информација које им пружају грађани, државни и други органи, предузећа и друге организације, осматрањем одређених простора, пунктова, места и објеката, коришћењем одговарајућих средстава и метода, као и разних извора (писаних, усмених, телефонских, анонимних и сл), прикупљају информације, податке и обавештења која се односе на прекршаје и о томе сачињавају одговарајуће акте у електронском или аналогном облику, у складу са законом и другим прописима.

**Мере заштите од пожара и експлозија**

**Члан 20.**

Комунални милиционари дужни су да по сазнању за настали пожар без одла­га­ња обавесте најближу ватрогасну јединицу или полицијску станицу.

Кад у обављању послова из своје надлежности сазнају да због неспровођења или кршења прописа из делокруга других органа може доћи до пожара, екс­пло­зије или изазивања друге опасности за људе и имовину, комунални милиционари сачињавају о томе службену белешку, коју комунална милиција доставља надлежном органу.

У случају очигледне и непосредне опасности од избијања пожара или експлозије, комунални милиционари, у складу са законом и овим упутством, могу лицима издавати усмена наређења да предузму потребне радње у циљу спречавања опасности или да се уздрже од одређених активности док се непосредна опасност од избијања пожара и експлозије не отклони.

Комунални милиционари пружају помоћ из делокруга комуналне милиције руководиоцу акције гашења пожара, односно руководиоцу интервенције, у заштити људи и имовине којима прети опасност.

О случајевима из ст. 1. до 4. овог члана комунални милиционари подносе изве­штај претпостављеном.

**Регулисање и контрола саобраћаја**

**Члан 21.**

У регулисању и контроли саобраћаја комунални милиционари учествују у складу са делокругом комуналне милиције и утврђеним облицима сарадње са полицијом.

Облике сарадње са полицијом, као и начин остваривања потребне коорди­нације са њом у регулисању и контроли саобраћаја, споразумно са овлашћеним старешином полиције утврђује начелник комуналне милиције.

Регулисање и контролу саобраћаја комунални милиционари врше на местима, у време и на начин који одреди начелник комуналне милиције или комунални милиционар кога начелник за то овласти.

Контролу саобраћаја комунални милиционари врше ради утврђивања да ли се учесници у саобраћају придржавају прописа јединице општине/града, ради спречавања прекршаја и кривичних дела и предузимања прописаних мера против учинилаца, као и ради спровођења утврђеног режима саобраћаја у општини/граду.

Комунални милиционари контролу саобраћаја врше на местима и у делу за који су надлежни, осматрањем приликом спровођења патролне активности, пешице и возилима, уз настојање да не ометају саобраћај и што мање узнемиравају учеснике у саобраћају.

**Надзор у саобраћају**

**Члан 22.**

Надзор у јавном градском, приградском или другом локалном саобраћају комунални милиционари врше и помоћ учесницима у саобраћају пружају на начин којим се постиже несметано одвијање саобраћаја у општини/граду и што већа безбедност у саобраћају.

Комунални милиционари, у складу са законом и другим прописом, сарађују са другим органима и организацијама у питањима контроле саобраћајне сигнализације и стања путева, као и у предузимању мера на отклањању недостатака и унапређењу стања у саобраћају на територији општине/града.

О уоченим недостацима који се односе на саобраћајну сигнализацију, стање путева и другим појавама од утицаја на безбедност саобраћаја на путевима у граду комунални милиционари без одлагања обавештавају организацију која управља путевима и полицију.

**Контрола на унутрашњим пловним путевима**

**Члан 23.**

На унутрашњим пловним путевима комунални милиционари контролишу пловила и лица ради спречавања повреде прописа општине/града за чије извршавање је надлежна комунална милиција.

Приликом обављања послова из става 1. овог члана, комунални милиционари на законом прописан начин сарађују и са надлежним органима у обављању послова из њихове надлежности, а нарочито на спречавању недопуштеног извођења радова на обали или води, као и недопуштене пловидбе, риболова и подводних активности.

У случају да примете неисправно означено пловило, без заставе или са сумњивом заставом или другим ознакама, односно да примете пловило за које постоје основи сумње да је на њему или помоћу њега извршен прекршај или кривично дело, комунални милиционари ће без одлагања о томе најпогоднијим средством везе обавестити полицију и најближу капетанију пристаништа.

**Мере за смањење ризика од катастрофа**

**Члан 24.**

Комунални милиционари обављају послове из делокруга комуналне милиције одређене планом смањења ризика од катастрофа, планом заштите и спасавања, одлукама и другим актима које доноси општина/град и, с тим у вези, прате ризике и опасности, обавештавају становништво и предузимају друге превентивне мере ради смањивања ризика од катастрофа, заштите и спасавања.

У обављању послова из става 1. овог члана комунални милиционари сарађују са другим субјектима и снагама система смањења ризика од катастрофа и заштите и спасавања и делују усклађено са њима, придржавајући се начела приоритета, интегрисаног деловања, међусекторске сарадње, равноправности и заштите људских права, партиципативности и солидарности и других начела система смањења ризика од катастрофа и управљања ванредним ситуацијама.

**Превентивне мере у хитним случајевима**

**Члан 25.**

Комунална милиција предузима неодложне превентивне мере у областима заштите животне средине, заштите и спасавања, заштите од елементарних и других непогода, заштите од пожара и друге заштите за коју је оспособљена, кад те превентивне мере не могу правовремено да предузму други надлежни органи општине/града и овлашћене организације, о чему одмах обавештава те органе односно организације.

Ако се с обзиром на климатске и друге услове могу на територији општине/града очекивати одре­ђене елементарне непогоде, комунални милиционари дужни су да унапред изврше одговарајуће припреме за пружање помоћи, а нарочито у погледу стављања у приправност одређеног броја комуналних милиционара и опреме.

**Сарадња у предузимању превентивних мера**

**Члан 26.**

Комунална милиција у предузимању превентивних мера сарађује са грађанима, инспекцијским службама општине/града, министарством надлежним за унутрашње послове и другим државним органима и недржавним субјектима, у складу са прописима којима се уређује обављање комуналних, инспекцијских и других послова из надлежности општине/града, прописима из области унутрашњих послова и других области од значаја за превентивни рад комуналне милиције.

**Припреме за рад у случају ванредног или ратног стања**

**Члан 27.**

Комунална милиција, у складу са законом, прописима из области одбране и актима општине/града, врши припреме за обављање послова из свог делокруга за време ванредног или ратног стања.

Припреме из става 1. овог члана односе се нарочито на прилагођавање насталим променама организације, облика и начина рада комуналне милиције, у складу са законом и актима донетим ради отклањања ванредног, односно ратног стања.

**III. ПРИМЕНА ОВЛАШЋЕЊА ПРЕДВИЂЕНИХ ЗАКОНОМ**

**O КОМУНАЛНOJ МИЛИЦИЈИ**

***Општи услови за примену овлашћења***

**Провера услова за примену и начин примене** **овлашћења**

**Члан 28.**

Пре примене овлашћења комунални милиционар дужан је да се увери да су испуњени сви законски услови за примену овлашћења и одговоран је за ту процену.

Комунални милиционар примењује овлашћења по сопственој иницијативи, по наређењу претпостављеног и по налогу надлежног органа издатом у складу са законом.

Кад је претпостављени присутан, овлашћења се примењују по његовом наређењу, изузев ако нема времена да се чека на то наређење и мора се без одлагања поступити по сопственој иницијативи.

Приликом примене овлашћења комунални милиционар поступа у складу са законом и другим прописом и поштује стандарде постављене Европском конвенцијом за заштиту људских права и основних слобода, Основним принципима УН о употреби силе и ватреног оружја од стране службених лица која спроводе закон и другим међународним актима који се односе на та лица.

На начин утврђен законом, ако је то у датој ситуацији могуће и не би угрозило извршење задатка, лице према коме се примењује овлашћење има право да буде упознато са разлозима за то, да укаже на околности које сматра битним с тим у вези, да буде упознато са идентитетом комуналног милиционара, који се представља и легитимише, и да тражи присуство лица које ужива његово поверење.

**Представљање пре примене овлашћења**

**Члан 29.**

Комунални милиционар се, пре почетка примене овлашћења, представља показивањем службене легитимације, на захтев лица према коме примењује овлашћење.

Изузетно, комунални милиционар неће се представити на начин из става 1. овог члана ако околности примене овлашћења у конкретном случају указују да би то могло угрозити постизање законитог циља. У том случају комунални милиционар ће, током примене полицијског овлашћења, на своје својство упозорити речима: "Комунална милиција“.

По престанку околности из става 2. овог члана комунални милиционар ће се представити на начин из става 1. овог члана.

**Непристрасност, недискриминација, хуманост, поштовање људских права и омогућавање медицинске помоћи**

**Члан 30.**

Комунални милиционар у примени овлашћења поступа непристрасно, пружајући свакоме једнаку законску заштиту и поступајући без дискриминације лица по било којем основу.

У примени овлашћења комунални милиционар поступа хумано и поштује достојанство, углед и част сваког лица и друга људска и мањинска права и слободе.

Комунални милиционар ће приликом примене овлашћења, на захтев лица према коме се овлашћење примењује, омогућити пружање медицинске помоћи од стране здравствене установе.

Трошкове пружања медицинске помоћи из става 3. овог члана сноси комунална милиција када је потреба за пружањем медицинске помоћи наступила услед примене овлашћења комуналног милиционара.

**Начело сразмерности**

**Члан 31.**

Примена овлашћења мора бити сразмерна потреби због које се предузима.

Примена овлашћења не сме изазвати веће штетне последице од оних које би наступиле да овлашћење није примењено.

Између више овлашћења примениће се оно којим се задатак може извршити са најмање штетних последица и за најкраће време.

Приликом примене средстава принуде настојаће се да њихова употреба буде поступна, односно од најлакшег према тежем средству принуде и, у сваком случају, уз минимум неопходне силе.

**Примена овлашћења према војним лицима**

**Члан 32.**

Овлашћења утврђена законом комунални милиционар примењује и према војним лицима, полицијским службеницима и припадницима Безбедносно-информативне агенције, ако посебним прописом није другачије одређено.

О поступању из става 1. овог члана обавештава се одмах војна полиција, директор полиције, односно директор Безбедносно-информативне агенције.

**Примена овлашћења према малолетним лицима**

**Члан 33.**

Приликом примене овлашћења према малолетним лицима обезбеђује се, у складу Законом, присуство родитеља или старатеља, односно представника органа стааратељства,

Овлашћења према малолетном лицу примењују сви комунални милиционари, осим оних овлашћења која према закону могу применити само комунални милиционари који су завршили обуку у области права детета и малолетничког кривичног права (у даљем тексту: комунални милиционар за малолетнике).

Изузетно, ако због околности случаја овлашћење не може да примени комунални милиционар за малолетнике, овлашћење ће применити други комунални милиционар и о томе без одлагања обавестити претпостављеног, ради даљег поступања комуналног милиционара за малолетнике уколико за тим има потребе.

Према малолетним учиниоцима прекршаја поступају искључиво комунални милиционари за малолетнике.

Приликом примене овлашћења комунални милиционари дужни су да воде рачуна о достојанству личности малолетног лица, психичким, емоционалним и другим личним својствима и заштити његове приватности.

Приликом примене овлашћења према малолетном лицу сходно се примењује подзаконски пропис о начину и условима примене полицијских овлашћења према малолетним лицима.

**Примена овлашћења према лицима која уживају**

 **Дипломатско-конзуларни имунитет**

**Члан 34.**

Комунални милиционар дужан је да према лицу са дипломатско-конзуларним имунитетом поступа у складу са потврђеним међународним уговорима.

Комунални милиционар дужан је да о поступању према лицу из става 1. овог члана, без одлагања, обавести претпостављеног.

***Посебни услови за примену појединих овлашћења***

**1. Упозорење**

**Услови за примену упозорења**

**Члан 35.**

Комунални милиционар упозориће лице које својим понашањем, деловањем или пропуштањем одређене радње може да наруши законом и другим прописима уређени комунални или други ред из надлежности општине/града.

**Начин примене упозорења**

**Члан 36.**

Упозорење мора да буде јасно и недвосмислено изражено.

Упозорење се даје усмено, а по одобрењу начелника комуналне милиције - писмено или путем средстава јавног информисања.

Кад усмено упозорење дају државном органу, другим органима, привредним друштвима и другим организацијама и удружењима, комунални милиционари упозоравају одговорно лице или запосленог који је присутан.

 По одобрењу начелника комуналне милиције, писано упозорење може се упутити одговорном лицу у државном органу, другим органима, привредним друштвима и другим организацијама и удружењима, као и физичким лицима и, истовремено, саопштити преко средстава јавног информисања.

**2. Усмено наређење**

**Услови за примену усменог наређења**

**Члан 37.**

Комунални милиционар усменим наређењем издаје обавезна упутства и забране и налаже мере и радње од којих непосредно зависи успешно обављање послова из делокруга комуналне милиције.

Издавањем усменог наређења комунални милиционар обавезује лице на одре­ђено понашање, деловање или пропуштање одређене радње у случајевима утвр­ђе­ним законом, а лице којем је издато усмено наређење дужно је да одмах по њему поступи .

Комунални милиционар пре издавања усменог наређења упозорава лице да ће у случају непоступања по усменом наређењу, односно одбијања поступања по усменом наређењу, употребити Законом предвиђено овлашћење, а уколико буде потребно и средство принуде.

Комунални милиционар може наредити само оно понашање, деловање или пропуштање одређене радње од које директно зависи обављање одређеног посла, и то само за време које је неопходно за обављање тог посла.

Кад комунална милиција предузима хитне мере и врши спасилачку функцију, у складу са Законом, комунални милиционари усмена наређења издају само док те послове не преузму надлежни органи општине/града и овлашћене организације, и то ради отклањања непосредне опасности за људе и имовину, као и ради неодложне заштите животне средине и друге заштите из делокруга општине/града.

**Начин примене усменог наређења**

**Члан 38.**

Усмено наређење мора да буде јасно и недвосмислено изражено.

Ако лице којем је издато усмено наређење по њему не поступи ни после упозорења из члана 37. став 3. овог упутства, комунални милиционар ће према њему применити овлашћење које је у датој ситуацији довољно да га принуди на поступање по издатом усменом наређењу.

Усмено наређење, када то ситуација захтева, може да се даје помоћу техничких средстава за појачавање звука, а по потреби могу се као помоћна користити и телекомуникациона средства, светлосни или звучни знакови и сигнали.

Комунални милиционари издају усмена наређења појединцима и групама, као и органима и организацијама, привредним друштвима, другим правним лицима и предузетницима, тако што наређење издају одговорном лицу, односно запосленом који је присутан.

Ако одговорно лице или запослени не изврши наређење комунални милиционар, поступајући у складу са законским овлашћењима, обезбеђује извршење наређења и о томе обавештава одговорно лице или други надлежни орган.

У питањима локалног саобраћаја из делокруга комуналне милиције комунални милиционари издају усмена наређења о начину на који учесници у саобраћају морају на одређеном месту да се понашају и поступају у саобраћају. Ова усмена наређења комунални милиционари издају да­ва­њем прописаних знакова, по потреби на начин да се несумњиво може закључити на ког учесника у саобраћају се односе, а при давању знакова увек се постављају тако да буду безбедни и да знакове лако могу уочити сви учесници у саобраћају којима су знакови намењени. Комунални милиционари обезбеђују и уклањање возила са зелених површина.

**3. Провера идентитета**

**Услови за проверу идентитета**

**Члан 39.**

Комунални милиционар извршиће проверу идентитета лица:

1. чије понашање или деловање представља кршење прописа из делокруга комуналне милиције;
2. које се затекне на месту кршења прописа из делокруга комуналне милиције;
3. затеченог на лицу места, на оправдан усмени захтев службеног лица надлежног органа општине/града, односно овлашћене организације.

Оправданим захтевим из става 1. тачка 3) овог члана сматра се усмени захтев за проверу идентитета од које очигледно зависи остваривање одређеног права или заштита добра. О оправданости тог захтева комунални милиционар одлучиће на лицу места.

Пре провере идентитета комунални милиционар дужан је да упозна лице са разлозима провере његовог идентитета.

**Начин провере идентитета**

**Члан 40.**

Провера идентитета лица врши се увидом у личну карту, возачку дозволу, путну или другу јавну исправу са фотографијом, издату од стране надлежног органа или очитавањем електронских докумената за то намењеним техничким средствима.

Изузетно, провера идентитета лица које нема код себе јавну исправу из става 1. овог члана може да се изврши и на основу изјаве лица чији је идентитет проверен, на адреси становања, месту рада или неком другом месту у непосредној близини где се налазе јавне исправе лица које се проверава.

Приликом провере идентитета лица комунални милиционар мора да буде спреман да спречи евентуални напад или бекство лица чији се идентитет проверава.

**4. Довођење**

**Услови за довођење**

**Члан 41.**

Ако комунални милиционар не може да утврди идентитет лица провером из члана 39. овог упутства то лице ће, без одлагања, довести надлежном органу ради утврђивања идентитета. Довођење се врши у просторије полицијске станице органа надлежног за утврђивање идентитета на чијем подручју је лице затечено.

Комунална милиција ће, по добијању извештаја надлежног органа о спроведеном поступку утврђивања идентитета лица из става 1. овог члана, наставити према њему да поступа у складу са својим овлашћењима.

Лице затечено у вршењу прекршаја из области која је у делокругу комуналне милиције чији је идентитет утврђен провером идентитета у складу са чланом 39. овог упутства или на начин из става 1. овог члана, комунални милиционар може довести надлежном прекршајном суду, уз подношење захтева за покретање прекршајног поступка.

Лице које треба довести комунални милиционар позива да са њим пође, а ако позвани то одбије, довешће га принудно.

**Права лица које се доводи**

**Члан 42.**

Комунални милиционар дужан је, пре довођења, да лице које доводи надлежном органу из члана 41. ст. 1) и 3) овог упутства, на језику који лице разуме, усмено упозна или уручењем писаног акта обавести о томе да лице има право:

1) да буде обавештено о разлозима довођења;

2) да буде поучено да није дужно ништа да изјави, а да све што изјави може бити у законом прописаном поступку употребљено против њега као доказ;

3) на браниоца;

4) да се о времену и месту довођења обавести лице по његовом избору, дипломатско-конзуларни представник државе чији је држављанин или представник одговарајуће међународне организације ако је лице избеглица или лице без држављанства;

5) да се без одлагања о довођењу обавести лице или орган старатељства ако је потребно обезбедити заштиту или старање о детету или другим лицима о којима се стара лице које се доводи;

6) да га прегледа лекар;

7) да покрене поступак пред надлежним правосудним органима ради испитивања законитости довођења или надокнаде штете.

Комунални милиционар ће доведеном лицу уручити писано обавештење о правима из става 1. овог члана и позвати га да потпише примерак писаног обавештења.

Ако доведено лице одбије да прими писано обавештење или одбије да га потпише или је неписмено, комунални милиционар ће то констатовати на писаном обавештењу.

Приликом усменог упознавања о правима, односно уручивања писаног обавештења о правима лица које доводи, комунални милиционар упозореће лице да та права не обавезују комуналног милиционара на одлагање довођења.

**Лица према којима се не примењују, односно**

 **одлаже примена овлашћења за довођење**

**Члан 43.**

Одредбе о довођењу не примењују се према лицу чије је кретање знатно отежано због болести, изнемоглости или трудноће, као ни према лицу за које се оправдано претпоставља да би му се довођењем битно погоршало здравље.

Одредбе о довођењу не примењују се према лицу које обавља такве послове који се не смеју прекидати све док му се не обезбеди одговарајућа замена.

О разлозима из ст. 1. и 2. овог члана да се одредбе о довођењу не примене, односно одложе док се не обезбеди одговарајућа замена, одлучује претпостављени комуналног милиционара који врши довођење, а ако се за разлоге сазнало тек на лицу места одлучује комунални милиционар, који о томе без одлагања обавештава претпостављеног.

Ако је лице које се доводи једини старалац над малолетним лицем или лицем које није пословно способно да се стара само о себи, обавезно се пре довођења обавештава орган старатељства.

**Начин примене овлашћења за довођење**

**Члан 44.**

Овлашћење за довођене лица примењују најмање два комунална милиционара.

Ако лице има видљиве повреде или се жали на болове, комунални милиционар ће му омогућити указивање стручне медицинске помоћи.

Комунални милиционар провериће идентитет лица које треба да доведе и позвати га да пође са њим, уз упозорење да ће употребити средства принуде ако оно буде пружало отпор или покуша да побегне.

Комунални милиционар прегледа лице које доводи ради проналажења и одузимања предмета погодних за напад или самоповређивање. Одузете предмете предаје претпостављеном. Изузетно, пронађено оружје ће уручити полицијској станици органа надлежног за утврђивање идентитета на чијем подручју је лице затечено, ради поступања у складу са прописима о оружју.

Ако лице и поред упозорења из става 3. овог члана одбије да пође или пружа отпор приликом довођења, комунални милиционар ће га довести принудно.

Комунални милиционар везаће лице које пружа отпор приликом довођења, односно које покуша да побегне, нападне комуналног милиционара или друго лице, покуша самоповређивање или се оправдано претпоставља да ће то учинити. Ово лице комунални милиционар није дужан претходно да позове да пође са њим.

Довођење се, по правилу, врши службеним возилом или пловилом комуналне милиције. Ако се лице доводи средством јавног саобраћаја, кад је то могуће, смешта се издвојено од осталих путника.

Ако се довођење лица врши службеним возилом комуналне милиције које нема посебан простор за смештај доведених лица, лице се смешта на седиште иза места сувозача, а на седиште иза возача седа комунални милиционар који врши довођење.

Ако се лице доводи средствима јавног друмског саобраћаја, ваздухопловом или пловилом, по правилу се уводи пре осталих путника и када је то могуће смешта на последње седиште или одвојено од осталих путника. Лице које се доводи изводи се по изласку свих путника, осим ако није другачије прописано.

**Писмена о довођењу**

**Члан 45.**

Кад комунални милиционар у полицијску станицу надлежног органа доведе лице с којим не остаје до окончања поступка утврђивања идентитета, поднеће овлашћеном полицијском службенику овог органа обавештење о довођењу, писмено или усмено на записник. Истовремено, комунални милиционар затражиће писану потврду о времену предаје доведеног лица ради утврђивања идентитета.

У случају довођења лица надлежном прекршајном суду, комунални милиционар који врши довођење лица затражиће од службеног лица у суду коме је доведено лице предао да му забелешком овереном печатом потврди да је лице доведено и предато.

Ако службено лице надлежног органа из ст. 1. и 2. овог члана коме је доведено лице одбије да прими лице, комунални милиционар ће о томе обавестити претпостављеног.

**5. Заустављање и преглед лица, предмета и возила**

**Услови за примену овлашћења. Обим и садржина прегледа**

**Члан 46.**

Комунални милиционар овлашћен је да изврши заустављање возила затеченог у кршењу прописа из делокруга комуналне милиције, као и преглед возила, лица и предмета који се у њему налазе.

Комунални милиционар може извршити и преглед лица затеченог у кршењу прописа из делокруга комуналне милиције, као и предмета и возила који су под надзором тог лица.

Приликом заустављања комунални милиционар, пре него што приступи прегледу из ст. 1. и 2. овог члана, саопштава лицу да је заустављено због кршења прописа из делокруга комуналне милиције.

Прегледом лица у смислу ст. 1. и 2. овог члана, сматра се увид у садржај одеће и обуће.

Прегледом саобраћајног средства у смислу ст. 1. и 2. овог члана, сматра се преглед свих отворених и затворених простора саобраћајног средства и предмета који се превозе.

Преглед предмета које лице носи са собом обухвата преглед предмета који су код лица или у његовој непосредној близини или предмета лица по чијем се налогу у његовој пратњи они превозе.

Приликом прегледа комунални милиционар може да користи техничка средства и да принудно отвори затворено саобраћајно средство или предмет који лице носи са собом

 Пре вршења прегледа предмета комунални милиционар позваће лице да омогући увид у садржај предмета, а ако лице то одбије сам ће проверити садржај предмета. Приликом принудног отварања предмета комунални милиционар настојаће да проузрокује што мању штету, а ако до штете дође, обезбедиће да се настала оштећења после отварања предмета документују фотографијом или на други погодан начин.

Преглед лица мора вршити лице истог пола.

Ако комунални милиционар при прегледу нађе предмете за које се основано може претпоставити да су предмет кривичног дела или прекршаја који нису из надлежности комуналне милиције о томе ће одмах обавестити полицију и поступити по добијеним упутствима, а уколико јесу из надлежности комуналне милиције даље поступање наставиће према одредбама закона којима су уређени ти поступци.

**Начин примене овлашћења**

**Члан 47.**

Заустављање лица и саобраћајних средстава комунални милиционар врши на безбедном месту и благовременим давањем прописаног знака или наредбе за заустављање.

Знаци се дају рукама, односно положајем тела комуналног милиционара, уређајима за давање посебних светлосних и звучних знакова, батеријском лампом са постојаним или трепћућим црвеним светлом или стоп таблицом, а наредбе усмено или уз помоћ техничких средстава за појачање звука (мегафон), односно писано на одговарајућем дисплеју, на јасан начин, недвосмислено и уочљиво, односно чујно.

Знаци и наредбе могу се давати и из возила.

**Начин заустављања возила**

**Члан 48.**

Заустављање возила у саобраћају на путу, по правилу, комунални милиционар врши тако да возило које зауставља издвоји ван коловоза. Ако то у датој ситуацији није могуће комунални милиционар може, у случају кршења прописа из делокруга комуналне милиције, зауставити возило и на коловозу, уз ивицу коловоза, као и на другом погодном месту, водећи при томе рачуна да не омета саобраћај или угрожава сопствену безбедност или безбедност других учесника у саобраћају.

Заустављање из става 1. овог члана, по писаном налогу начелника комуналне милиције, може вршити и комунални милиционар који послове обавља без службене униформе са ознакама, када на себи носи светлоодбојни рефлектујући прслук са видним ознакама комуналне милиције и даје знаке или наредбе на начин утврђен у ставу 2. овог члана.

Ако се заустављање возила врши на начин из става 2. овог члана, комунални милиционар ће обезбедити да на службеном возилу буде укључен уређај за давање посебних светлосних знакова (жуто ротационо или трепћуће светло), а возило се налази тако постављено да возач који се креће саобраћајном траком у којој се врши контрола прво наилази на службено возило.

Комунални милиционар може зауставити возило и кад је службено возило у покрету, ако је службено возило опремљено уређајима за давање посебних светлосних и звучних знакова.

Заустављање возила на начин из става 4. овог члана врши се давањем посебних светлосних и звучних знакова, а по потреби и издавањем наредби путем мегафона или на одговарајућем дисплеју.

Приликом заустављања возила на путу комунални милиционар стоји уз десну ивицу коловоза гледано у правцу кретања возила које зауставља, а на путу са једносмерним саобраћајем може стајати и уз леву ивицу коловоза, ако је то с обзиром на услове безбедности саобраћаја безбедније.

Ако на аутопуту, мотопуту или другом путу постоје погодна проширења (паркиралишта или друге површине), комунални милиционар на тим местима може вршити заустављање возила након што се саобраћајни ток претходно преусмери на проширење.

Проширења из става 7. овог члана треба да буду таквих димензија и облика да на њима постоји простор за несметан и безбедан проток преусмереног саобраћајног тока све до његовог поновног укључења у саобраћај и простор за безбедно заустављање возила.

Преусмеравање саобраћаја на начин из става 8. овог члана комунални милиционар врши постављањем привремене саобраћајне сигнализације а по потреби, непосредним регулисањем саобраћаја.

Привремена саобраћајна сигнализација из става 9 овог члана мора бити постављена тако да је возачи могу благовремено уочити и да омогућава постепено и безбедно успоравање саобраћајног тока, као и безбедно скретање возила на проширење.

**Начин приступања лицима у заустављеном возилу**

**Члан 49.**

Комунални милиционар заустављеном возилу прилази на начин који је најбезбеднији по њега, возача возила и друге учеснике у саобраћају, односно прилази возилу са задње стране и стаје непосредно иза врата возача, како би за време контроле могао да прати понашање возача и путника у возилу и води рачуна да возач наглим отварањем врата не би могао да га нападне, односно повреди.

Ако контролу заустављеног возила врше два комунална милиционара, други комунални милиционар заузима положај са супротне стране возила од комуналног милиционара који прилази возачу на месту са којег може да прати понашање сувозача и путника у возилу.

Возача заустављеног возила и друга лица у возилу комунални милиционар поздравља руком и речима, након чега саопштава лицу разлог заустављања возила, тако што му предочава кршење прописа из делокруга комуналне милиције (почињени прекршај) и упозорава лица која се налазе у возилу да возило не смеју напуштати, осим по његовом позиву или одобрењу, као и да се возач може укључити у саобраћај тек кад му комунални милиционар то одобри.

Комунални милиционар ће од возача затражити да покаже и преда на увид исправу о идентитету, исправе којима доказује да испуњава услове за управљање возилом и да возило којим управља испуњава услове за учешће у саобраћају, а од путника у возилу да покажу и предају на увид исправе о њиховом идентитету.

Изузетно, у случајевима прописаним законом комунални милиционар ће возачу или путнику наредити да изађе из возила само кад је то неопходно ради предузимања службених радњи које није могуће извршити док се лице налази у возилу.

**Начин прегледања лица, предмета и возила**

**Члан 50.**

Преглед се врши визуелно, додиром, увидом у садржај, коришћењем техничких средстава (огледала, детектора и др.).

Комунални милиционарврши преглед лица тако што рукама додирује површину његовог одела и остварује увид у садржај у одећи и обући. Кад врши преглед лица, комунални милиционар врши и преглед ствари и превозног средства која су у непосредној близини или под надзором лица које се прегледа.

Комунални милиционар ће, по правилу, лице над којим обавља преглед издвојити од других лица и пре почетка прегледа упознати са разлозима вршења прегледа. На овај начин неће поступити приликом вршења прегледа на јавним скуповима, односно ако би тиме довео у питање извршење прегледа или извршење службеног задатка.

**6. Привремено одузимање предмета**

**Услови за привремено одузимање предмета**

**Члан 51.**

Комунални милиционар привремено ће одузети предмет који је прибављен, употребљен или настао кршењем прописа из делокруга комуналне милиције.

Приликом одузимања предмета комунални милиционар дужан је да изда потврду о привремено одузетим предметима.

Потврда из става 2. овог члана мора да садржи податке о привремено одузетом предмету, податке на основу којих је привремено одузети предмет могуће разликовати од других предмета, податке о лицу од кога је предмет одузет, као и податке о комуналном милиционару (име и презиме, број службене легитимације) који је предмет привремено одузео.

Примерак потврде се уручује лицу од кога су предмети привремено одузети.

Подаци о привремено одузетим предметима воде се у посебној евиденцији, у складу с прописом из члана 29. став 1. Закона којим се уређују садржина и начин вођења евиденција комуналне милиције.

**Поступање са привремено одузетим предметима**

**Члан 52.**

Са привремено одузетим предметима комунални милиционари дужни су да поступају у складу са законом којим се уређује трговина.

Са привремено одузетим предметима који не представљају робу у смислу закона којим се уређује трговина комунална милиција ће поступити на један од следећих начина:

1. предати предмете надлежном органу на даље поступање;
2. чувати предмете у просторијама комуналне милиције о трошку лица од којег су привремено одузети, до доношења одлуке надлежног органа;
3. сместити или обезбедити предмете на одговарајући начин о трошку лица од којег су одузети, до доношења одлуке надлежног органа.

Привремено одузети предмети чувају се у за то намењеним просторијама, смештају и обезбеђују на начин прописан законом.

О предметима опасним за безбедност, живот и здравље људи комунални милиционари без одлагања обавештавају полицију, ради привременог одузимања и даљег поступања у складу са законом и другим прописима којима се уређује полиција.

О привремено одузетом предмету за који се оправдано претпоставља да је предмет од значаја за наше културно наслеђе, обавештава се без одлагања надлежна установа за заштиту културних добара.

Када се привремено одузети предмети, у складу са законом, предају другом органу, на потврди о привремено одузетим предметима из члана 51. став 2. овог упутства се о томе сачињава белешка, коју потписују комунални милиционар и лице које преузима привремено одузете предмете.

**Враћање привремено одузетих предмета**

**Члан 53.**

У случају кад се против лица од кога је предмет одузет не покрене поступак пред надлежним органом, предмет ће се одмах вратити лицу од кога је одузет.

Привремено одузети предмет ће се вратити лицу од којег је одузет и кад престану разлози због којих је одузет, ако другим законом или одлуком надлежног органа није друкчије одређено.

Лице од којег је предмет привремено одузет позива се да предмет преузме у року који не може бити краћи од месец дана.

Приликом враћања предмета лицу од кога су привремено одузети, на потврди о привремено одузетим предметима из члана 51. став 2. овог упутства се о томе сачињава белешка, коју потписују комунални милиционар и лице којем се предмет враћа.

**7. Аудио и видео снимање**

**Циљеви снимања и услови за примену овог овлашћења**

**Члан 54.**

Комунална милиција врши аудио и видео снимање јавног места ради:

1) обављања комунално-милицијских послова;

2) примене комунално-милицијских овлашћења;

3) откривања и расветљавања прекршаја.

Комунална милиција врши аудио и видео снимање поступања комуналних милиционара, ради контроле и анализе њихивог поступања.

Комунална милиција користи возила комуналне милиције, са уређајима за снимање:

1. ради постизања циљева из ст. 1. и 2. овог члана;

2) у случајевима прописаним чланом 4. Закона, када је то од значаја за обављање послова комуналне милиције, овлашћених организација и вршиоца комуналне делатности.

**Начин снимања и сопштавања намере о снимању**

**Члан 55.**

Комунална милиција врши аудио и видео снимање из члана 54. овог упутства коришћењем опреме за видео акустичке снимке и фотографисање и возила са уређајима за смимање.

Снимање из члана 54. овог упуства и саопштавање намере о том снимању комунална милиција врши на начин прописан подзаконским актом донетим на основу члана 25. став 7. Закона.

**Поступање са подацима прикупљеним снимањем**

**Члан 56.**

Подаци прикупљени применом одредаба чл. 54. и 55. овог упутства чувају се у посебној евиденцији, у складу с прописом из члана 29. став 1. Закона којим се уређују садржина и начин вођења евиденција комуналне милиције.

Подаци који се не могу користити у поступку, уништавају се у року од годину дана, од наступања застарелости за покретање односно, вођење прекршајног поступка, у складу са законом.

**8. Употреба средстава принуде**

**8.1.Врсте средстава принуде и општи услови за њихову употребу**

**Врсте средстава принуде**

**Члан 57.**

Средства принудне, у смислу Закона су: физичка снага, средства за везивање, распршивач са надражујућим дејством и службена палица.

 **Општи услови за употребу средстава принуде**

**Члан 58.**

Средства принуде комунални милиционар може да употреби само ако у обављању послова на други начин од себе или другог не може да одбије истовремени противправни напад, ради савладавања отпора, односно спречавања покушаја бекства.

Комунални милиционар увек ће употребити најблаже средство принуде којим се може постићи законити циљ, сразмерно разлогу употребе и на начин којим се службени задатак извршава без непотребних штетних последица.

Комунални милиционар ће пре употребе средства принуде на то упозорити лице према коме средство намерава да употреби, ако је то у датој ситуацији могуће и неће довести у питање извршење службене радње.

Комунални милиционари приликом употребе средстава принуде дужни су да чувају људске животе, проузрокују што мање повреда и материјалне штете, као и да осигурају да се помоћ повређеном или угроженом лицу што пре пружи и да његови најближи о томе што пре буду обавештени.

Средства принуде, изузев средстава за везивање, могу се према групи лица употребити само по наређењу начелника комуналне милиције, уколико се група противправно окупила или се противправно понаша или својим понашањем може да изазове насиље или нарушавање комуналног реда, а оглушила се о наређење комуналног милиционара да се разиђе. Овлашћење се, изузев у хитним случајевима, даје у писаној форми.

**8.2. Ограничења, контрола, извештавање и правна помоћ**

 **у вези са употребом средстава принуде**

**Ограничења употребе средстава принуде**

**Члан 59.**

Физичка снага не може се употребљавати према лицима млађим од 14 година, очигледно болесним и изнемоглим лицима, тешким инвалидима и трудницама чија је трудноћа видљива или које упозоре да су трудне.

Према лицима из става 1. изузетно се може употребити физичка снага и друга средства принуде под условима утврђеним Законом, ако неко од тих лица ватреним оружјем, односно другим оруђем или предметом опасним по живот угрожава живот комуналног милиционара или другог лица.

**Контрола употребе средстава принудне. Извештавање полиције**

**Члан 60.**

Контрола употребе средстава принудне у комуналној милицији врши су у складу са чланом 30. Закона, а извештавање полиције у вези са употребом средстава принуде врши се у складу са чланом 31. Закона.

**Правна помоћ у вези са употребом средстава принуде**

**Члан 61.**

Кад су средства принуде употребљена у границама законом утврђених овлашћења, искључена је одговорност комуналног милиционара који их је употребио.

Ако се против комуналног милиционара води кривични поступак због употребе средстава принуде из става 1. овог члана или предузимања других радњи у обављању послова, општина/град ће му обезбедити бесплатну правну у том поступку.

Општина/град ће под истим условом обезбедити бесплатну правну помоћ и грађанину који је пружио помоћ комуналном милиционару, ако је против њега покренут кривични поступак због радње учињене у вези са пружањем помоћи.

Бесплатна правна помоћ из ст. 1. и 2. овог члана пружа се преко надлежног органа општине/града.

**8.3. Посебни услови за употребу и начин употребе појединих средстава принуде**

**Физичка снага**

**Члан 62.**

Физичка снага може се употребити ради одбијања напада, савлађивања отпора или спречавања самоповређивања лица.

Употребом физичке снаге, у смислу овог упутства, сматра се употреба различитих захвата бацања, удараца или других техника борилачких вештина или њима сличних поступака на телу другог лица којима се то лице приморава на послушност.

Под употребом физичке снаге се не сматрају поступци на телу другог лица који омаловажавају лице или вређају људско достојанство и лични интегритет лица.

Нападом се сматра свака радња предузета да се нападнути повреди или лиши живота, да се насилно уђе у објекат или простор око објекта у који је улаз забрањен или да се комунални милиционар омете или спречи у извршењу службене радње.

Отпором се сматра свако супротстављање законитим службеним мерама и радњама које се може вршити оглушивањем или заузимањем клечећег, седећег, лежећег или сличног положаја (пасивни отпор) или заклањањем или држањем за лице или предмет, отимањем, стављањем у изглед да ће се лице напасти, или предузимањем сличне радње (активни отпор).

Физичка снага употребљава се у складу са правилима вештине самоодбране, а са употребом се престаје чим престане напад или отпор лица према којем је употребљена.

**Средства за везивање**

**Члан 63.**

Средства за везивање могу се употребити ради спречавања напада, отпора, бекства или самоповређивања лица.

Употребом средстава за везивање, по правилу, сматра се везивање руку лица испред тела или иза леђа.

Када употребом средстава за везивање из става 2. овог члана није постигнута сврха везивања могу се везати и ноге.

Средства за везивање се лицу везују на такав начин да се онемогући ослобађање лица, али без наношења непотребног бола прекомерним стезањем руку ротирајућим деловима службених лисица или прекомерним стезањем пластичних затега или других за то намењених или погодних средстава.

**Распршивач са надражујућим средством**

**Члан 64.**

Распршивачи са надражујућим средством, могу се употребити ради одбијања напада или савлађивања активног отпора лица.

Употребом распршивача са надражујућим средством, у смислу овог упутства, сматра се употреба спреј доза пуњених сузавцем или хемијском материјом блажег дејства од сузавца односно посебно намењене материје са неподношљивим мирисом.

 Распршивачи са надражујућим средством у виду спреј боца садрже хемијска средства која надражују дисајни систем, кожу преко пора, очи и уста, који су посебно дизајнирани тако да немају могућност да се при ношењу активирају сами.

Садржај спреј боце у зависности од коришћене млазнице, може се избацити у млазу у течном стању или у виду магле у гасовитом стању. Садржај спреј боце у виду магле се избацује када је потребно савладати више нападача или приликом контроле више лица, водећи рачуна да овај начин коришћења може имати повратно дејство облака магле на комуналног милиционара у зависности од кретања ветра. Садржај спреј боце у виду млаза се избацује по правилу у затвореним просторијама, јер би се у супротном употребом магле у гасовитом стању могло нашкодити другим присутним лицима.

Распршивачи са надражујућим средством морају се користити на начин прописан од стране произвођача.

Пре употребе распршивача, односно спреја са надражујућим дејством, комунални милиционар упозориће лице издавањем наређења "Стој, комунална милиција, употребићу спреј!".

После употребе распршивача, комунални милиционар ће лицу пружити потребну помоћ што пре, и то:

1) у складу са могућностима лице одвести у неконтаминирано подручје и окренути га лицем према ветру, вентилатору или другом приручном средству;

2) лицу рећи да буде мирно, да покуша нормално да дише, да лице и очи испере текућом хладном водом и да не трља очи.

После указане потребне помоћи комунални милиционар ће упозорити лице да:

1) не користи креме, лосионе или друге козметичке препарате који могу активне компоненте спреја дуже задржати у додиру са кожом;

2) за уклањање активне компоненте може користити сапун који не садржи уље, да лице брише пешкиром тапкањем, без трљања;

3) ради спречавања отицања, контаминирана подручја тела може хладити водом, мокрим облогама или ледом;

4) мора темељно опрати сочива.

Ако лице има болове у грудима, хладан зној или изразито плитко дисање мора му се одмах пружити стручна медицинска помоћ.

**Службена палица**

**Члан 65.**

Службена палица може се употребити ради одбијања напада или савлађивања отпора лица, ако је употреба физичке снаге безуспешна или се не може постићи законити циљ.

Употребом службене палице сматра се задавање удараца или примена захвата на телу лица.

Ударац службеном палицом се задаје у пределу мишићног ткива тела тако да се не проузрокују или проузрокују што је могуће блаже телесне повреде, ако их није могуће избећи.

Ударци службеном палицом не смеју се задати у пределу главе, врата, кичменог стуба, грудног коша, трбушног зида, гениталија и зглобова, осим ако су такви ударци неопходни ради заштите живота и тела.

Поред ограничења из става 4. овог члана, комунални милиционар, по правилу, службену палицу неће употребити према лицу које пружа пасивни отпор, изузев ако се такав отпор не може савладати на други начин.

Службена палица се може користити као средство у примени захвата борилачких вештина са или без удараца.

**9. Прикупљање обавештења**

**Члан 66.**

Комунални милиционар прикупља обавештења, податке и информације од лица за које се основано претпоставља да њима располаже, у циљу откривања прекршаја и њихових учинилаца, издавања прекршајног налога и за обављање других послова комуналне милиције, усменим путем на месту прекршаја или накнадно, писаним путем, у складу са законом.

Лице из става 1. овог члана обавезно је, сагласно члану 27. став 2. Закона, да на захтев комуналног милиционара достави тражена обавештења, податке и информације.

Обавештења, податке и информације из става 1. овог члана комунални милиционар прикупља по сопственој иницијативи или по налогу претпостављеног.

Комунални милиционар обавештења, податке и информације прикупља обављањем разговора са лицем на његовој адреси становања, на радном месту, на другом погодном месту или у службеним просторијама.

О примљеним обавештењима, подацима и информацијама комунални милиционар сачињава службену белешку, а примерак службене белешке о датом обавештењу издаће се лицу, ако то захтева.

**10. Друга овлашћења у складу са законом**

**Члан 67.**

Комунални милиционар примењује друга овлашћења у складу са законом, непосредно или извршававањем подзаконских прописа, као и одлука општине/града донетих ради извршавања закона.

**IV. ОВЛАШЋЕЊА УТВРЂЕНА ДРУГИМ ЗАКОНИМА**

**ИЛИ УПУЋИВАЊЕМ НА ДРУГЕ ЗАКОНА**

***Начини утврђивања овлашћења,општи услови и начин примене***

**Начин утврђивања овлашћења**

**Члан 68.**

Поред 10 овлашћења предвиђених Законом (чл. 35-67. овог упутства), овашћења комуналне милиције утврђена су (непосредно) и законима којима се уређује јавни ред и мир, заштита становништва од изложености дуванском диму, превоз путника у друмском саобраћају, а одређена овлашћења и (упућујућим) одредбама Закона којима се упућује на примену других закона или вршење контроле над њиховом применом, у складу са делокругом комуналне милиције.

**Општи услови и начин примене овлашћења**

**Члан 69.**

 Комунални милиционар овлашћења члана 68. овог упутства примењује под условима и на начин прописаним законима из тог члана.

***Примена овлашћења предвиђених другим законима***

**Одржавање јавног реда и мира**

**Члан 70.**

Комунална милиција је, у складу са законом утврђеним делокругом, надлежни орган за одржавање јавног реда и мира.

У складу са ставом 1. овог члана, комунални милиционари примењују овлашћења у извршавању закона којим се уређује јавни ред и мир и, с тим у вези, сарађују са другим надлежним органима за одржавање јавног реда и мира - Министарством унутрашњих послова, инспекцијским органима и другим надлежним органима.

Комунални милиционари, као и друга службена лица органа надлежних за одржавање јавног реда и мира, заштићени су у обављању законом утврђених послова у складу са одредбама закона којим се уређује јавни ред и мир.

**Заштита становништва од изложености дуванском диму**

**Члан 71.**

Комунална милиција на територији општине/града, приликом вршења својих законом утврђених надлежности, врши надзор забране пушења, као поверени посао.

На обављање послова из става 1. овог члана сходно се примењују одредбе о инспекцијском надзору закона којим се уређује заштита становништва од изложености дуванском диму (у даљем тексту: ЗЗСИДД).

Сходна примена одредаба из става 2. овог члана подразумева овлашћење комуналног милиционара да на одговарајући начин може да:

1) прегледа простор у коме је забрањено пушење и прикупља потребне доказе мерењем и другим методама у складу с прописима донетим за спровођење ЗЗСИДД;

2) саслуша и узме изјаве од лица које је пушењем нарушило забрану пушења, као и од одговорног лица, односно лица задуженог за контролу забране пушења у складу са ЗЗИДД;

3) изда прекршајни налог у складу са законом;

4) против лица које је нарушило забрану пушења и против одговорног лица, као и против правног лица и предузетника, без одлагања, поднесе захтев за покретање прекршајног поступка код надлежног органа;

5) обавља и друге послове инспекцијског надзора у складу са законом.

**Контрола над применом закона којим се уређује превоз путника у друмском саобраћају - у односу на такси превоз**

**Члан 72.**

У извршавању надлежности општине/града у области такси превоза, контролу над применом одредаба закона којим се уређује превоз путника у друмском саобраћају (у даљем тексту: ЗППУДС) којима се уређује такси превоз, врши и комунална милиција.

Ако у вршењу контроле комунални милиционар утврди да такси превоз обавља правно лице, предузетник или физичко лице које нема одобрење, дужан је и овлашћен да привремено одузме возило, сачини записник о утврђеном чињеничном стању, изда потврду о одузетом возилу и без одлагања записник и потврду достави органу општине/града надлежном за инспекцијске послове у области саобраћаја, на даљи поступак.

У примени овлашћења из става 2. овог члана комунални милиционар поступа на начин утврђен подзаконским прописом којим се уређује начин одузимања, чувања и поступања са привремено одузетим возилом којим се обавља такси превоз.

**Контрола над применом закона којим се уређује превоз путника у друмском саобраћају - у односу на сва путничка возила**

**Члан 73.**

Комунални милиционар у вршењу контроле над применом одредаба ЗППУДС има право да зауставља и прегледа путничка возила, ако понашање или деловање возача који управља путничким возилом представља кршење одредаба овог закона из делокруга комуналне милиције.

Путничка возила заустављају се истицањем стоп таблице, која мора бити пресвучена рефлектујућом материјом или израђена на начин да се може осветлити сопственим извором светлости, који емитује светлост црвене боје.

Стоп таблица пресвучена рефлектујућом материјом има облик круга пречника најмање 12 цм и причвршћена је на одговарајућу дршку. Основа таблице је жуте боје, са црвеном ивицом ширине најмање 2 цм.

Стоп таблица са сопственим извором светлости има облик круга пречника најмање 18 цм и причвршћена је на одговарајућу дршку. Основа је жуте боје, око које је црвена ивица ширине најмање 3 цм, чије су површине од рефлектујуће материје. Основа друге стране је беле боје пречника најмање 10 цм око које је црвена ивица ширине најмање 3 цм са рефлектујућом материјом. У ову основу је уграђено светлеће тело које може да емитује постојано, односно трепћуће светло црвене боје.

На основи стоп таблице коју користи комунални милиционар исписан је текст: "СТОП КОМУНАЛНА МИЛИЦИЈА".

Возач је дужан да заустави путничко возило којим се обавља превоз у друмском саобраћају ако комунални милиционар истакне стоп таблицу из ст. 3. и 4. овог члана.

Веродостојна исправа којом се доказује извршење прекршаја, односно привредног преступа у смислу ЗППУДС, сматра се и:

1) видео или фото запис на коме се јасно могу видети: возило којим је извршен прекршај, регистарске таблице возила и битна обележја прекршаја, односно привредног преступа;

2) тахографски уложак или други запис са тахографског уређаја;

3) фотокопија документације у вези са превозом која се налази у путничком возилу;

4) записник и потврда које сачињава комунални милиционар у вршењу контроле над применом одредаба ЗППУДС из делокруга комуналне милиције којима се уређује такси превоз.

Прописаном новчаном казном казниће се за прекршај возач ако не заустави путничко возило којим се обавља превоз у друмском саобраћају када комунални милиционар истакне стоп таблицу из става 5. овог члана.

***Примена овлашћења предвиђених упућивањем на друге законе***

**Процесна овлашћења комуналног милиционара**

**Члан 74.**

У складу са одредбама члана 18. став 2. Закона, поред таксативно прописаних 10 овлашћења (чл. 35-67. овог упутства), комунални милиционар може, када је за то овлашћен законом, другим прописом и општим актом општине/града, издати прекршајни налог, поднети пријаву надлежном органу за учињено кривично дело, поднети захтев за покретање прекршајног поступка и обавестити други надлежни орган да предузме мере из своје надлежности. Према ставу 3. истог члана, када је законом овлашћен на доношење решења, комунални милиционар примењује одредбе закона о општем управном поступку или другог закона којим је овлашћен за доношење решења.

 У складу са ставом 1. овог члана комунални милиционар:

 1) прекршајни налог издаје и захтев за покретање прекршајног поступка подноси у складу са одредбама закона којим се уређују прекршаји.

 2) кривичну пријаву за учињено кривично дело подноси у складу са одредбама законика којим се уређује кривични поступак;

 3) надлежни орган обавештава да предузме мере из своје надлежности у складу са Законом и законом којим је утврђена надлежност тог органа;

 4) решење у управном поступку доноси у складу са законом којим је уређен општи управни поступак, ако што друго није прописано законом којим је овлашћен за доношење решења или другим законом који га обавезује.

**Контролна овлашћења над применом закона о државним симболима**

**Члан 75.**

 Одредбама члана 10. став 1. тачка 6) Закона прописано је да у послове комуналне милиције спада вршење контроле над применом закона којим се уређују државни симболи, осим у односу на државне органе, органе територијалне аутономије, јединица локалне самоуправе и имаоце јавних овлашћења.

 У складу са ставом 1. овог члана комунални милиционар овлашћен је да врши контролу да ли правна лица (осим изузетих), одговорна лица у правним лицима и физичка лица законито и правилно примењују одредбе закона којим се уређује изглед и употреба грба, заставе и химне Републике Србије.

 Мере прекршајног прогона према правном и одговорном лицу у правном лицу предузеће у случају прекршаја прописаних наведеним законом, и то:

1) ако употреби заставу, химну или грб Републике Србије у облику или са садржином или мелодијом који нису утврђени законом;

2) ако заставу или грб Републике Србије употреби као робни или услужни жиг, узорак, модел или било који други знак за обележавање робе или услуга;

3) ако истакне грб или заставу стране државе у Републици Србији без истицања грба, односно заставе Републике Србије, осим ако потврђеним међународним уговором није друкчије одређено.

4) ако истакне заставу или грб Републике Србије који су оштећени или неподобни за употребу (прописан исти прекршај и за физичко лице).

**V. ОВЛАШЋЕЊА УТВРЂЕНА ОДЛУКАМА**

**ЈЕДИНИЦЕ ЛОКАЛНЕ САМОУПРАВЕ**

**Одлуке са овлашћењима комуналне милиције**

**Члан 76.**

Комунални милиционари примењују овлашћења комуналне милиције утврђена одлукама општине/града, донетитим у складу са Законом и другим прописима.

Одлукама из става 1. овог члана уређују се питања одређена Законом (чл. 1, 10, и др), а нарочито:

1. комунална милиција
2. комунални ред;
3. снабдевање топлотном енергијом;
4. јавна расвета;
5. одређивање акустичних зона;
6. одржавање чистоће;
7. уређивање и одржавање паркова, зелених и рекреативних површина;
8. уређивање и одржавање пијаца;
9. општа правила кућног реда у стамбеним и стамбено-пословним зградама;
10. управљање кејом;
11. постављање пловила на делу обале и водног простора;
12. уређивање и одржавање депонија;
13. раскопавање површина јавне намене;
14. услови и мере за уклањање објеката;
15. обављање делатности зоохигијене;
16. држање животиња и кућних љубимаца;
17. радно време угоститељских објеката;
18. радно време трговинских и занатских објеката
19. радно време објеката за приређивање игара на срећу и забавних игара;
20. оглашавање;
21. постављање привремених објеката;
22. подизање и одржавање споменика;
23. јавна паркиралишта;
24. уређивање и одржавање гробља и сахрањивање
25. јавни линијски превоз путника;
26. такси превоз;
27. постављање баште угоститељског објекта;
28. пречишћавање и дистрибуција воде;
29. одвођење и пречишћавање атмосферских и отпадних вода;
30. димњичарске услуге;
31. постављање тезги и других покретних привремних објеката;
32. јавне чесме;
33. употреба симбола јединице локалне самоуправе;
34. постављање пловила на делу обале и водног простора;

35) постављање станица за изнајмљивање бицикала, балон хала за спортске намене, привремених објеката за разне намене на јавним површинама и сл;

Одлукама из става 1. овог члана комунална милиција овлашћује се, по правилу, да послове и овлашћења из свог Законом утврђеног делокруга обавља, односно примењује и у питањима из става 2. овог члана која су предмет уређивања тих одлука.

**VI. ЗАВРШНЕ ОДРЕДБЕ**

**Престанак важења инструкције(а)**

**Члан 77.**

Даном ступања на снагу овог упутства престаје да важи Обавезна инструција,\_\_\_\_ .[[2]](#footnote-2)

**Ступање на снагу овог упутства**

**Члан 78.**

Ово упуство ступа на снагу осмог дана од дана објављивања на интернет страници (алтернатива: огласној табли) Комуналне милиције \_\_\_\_\_\_\_\_\_\_.

**Број \_\_\_\_\_\_\_\_\_\_\_\_\_ НАЧЕЛНИК**

**\_\_\_\_\_\_\_\_\_\_\_\_\_ . године КОМУНАЛНЕ МИЛИЦИЈЕ**

1. Изоставити непотребно (на овом месту и касније где стоји „општина/град“). [↑](#footnote-ref-1)
2. Овај члан је потребан само у случају комуналне милиције градова. У случају општина, овај одељак би био означен као „VI. ЗАВРШНА ОДРЕДБА“ и имао би само један члан – о ступању на снагу Упутства. [↑](#footnote-ref-2)